钦定古今图书集成/历象汇编/乾象典/第012卷 > 《炼石补天赋》〈以炼彼坚贞将补其阙为韵〉阙名
## 钦定古今图书集成/历象汇编/乾象典/第012卷 > 《炼石补天赋》〈以炼彼坚贞将补其阙为韵〉阙名

“天何言哉？有阙则补。持五石而是用，俾四时而能取。”
成乎圆象，故资可转之功；定彼乾仪，盖俟至坚之主。
所以裨覆焘，仰周普。磨砻入锻，成功岂滥于宋人；缉
缀为劳，至德何惭于山甫。乾道甚明，配彼清真，类鼓
铸而可致，冀穹元而是营；石不能言，而助无为之化。
天将假手，潜因妙用而成。则知娲氏之为功也。体物
情立，取法志生。眄悠远而求则，象规圆而作程。小大
宁遗，俾随形以溥博；嗟峨不坠，皆投质于轻清。若乃
元造呈材，神功效技。他山以缀，象帝自迩。卿云初触。
当碧落以丽乎银汉同流，激清霄而节彼天象。又元
石质既坚，究勤劳而日月逝矣，成广大而星辰系焉。
暖积素之烟，尚疑苔点；降如丝之雨，终若溜穿。观夫
圆则九重，功惟百炼。眷无亲而克敬，当有道而可见。
言柔与刚，崇高是将。运有徒于昼夜，比为炭于阴阳。
织女停梭，受支机于河汉；荆人抱璞，嗟韫玉于穹苍。
补之伊何，以当其阙。照悠悠于峻极，驱凿凿于超忽。
想夫取锻之日，排刚之时。龃龉不安，或表艰难之步；
清明于外，犹生错落之姿。正圆虚之广矣。“下长风而
凄其。”是知补上天于炼石，盖虚实之相资焉。